**ПРЕДЛОГ ЗАКОНА**

**О ИЗМЕНАМА И ДОПУНАМА**

**ЗАКОНА О РЕГИСТРУ АДМИНИСТРАТИВНИХ ПОСТУПАКА**

**Члан 1.**

У Закону о Регистру административних поступака („Службени гласник РС”, број 44/21), у члану 1. реч: „еУправе” замењује се речју: „Регистра”.

**Члан 2.**

Члан 2. мења се и гласи:

„Поједини изрази који се користе у смислу овог закона, имају следеће значење:

1) Административни поступак (у даљем тексту: поступак) у смислу овог закона, је управни и други поступак који спроводе државни органи и организације, органи и организације аутономних покрајина и органи и организације јединица локалне самоуправе, установе, јавна предузећа, посебни органи преко којих се остварује регулаторна функција, као и правна и физичка лица којима су поверена јавна овлашћења (у даљем тексту: органи) и који се покрећу по захтеву привредних субјеката и грађана ради остваривања одређеног права или испуњавања прописане обавезе, а који се уписује у Регистар административних поступака у складу са овим законом и Методологијом утврђеном на основу овог закона. Административни поступак се односи на остваривање права, обавезa и правних интереса привредних субјеката и грађана у којима органи издају лиценце, дозволе, одобрења, сагласности, решења, уверења, потврде, сертификате, извештај, мишљење, обавештење, сведочанство, услове, декларацију, записник, личне и друге документе, изводе из службених евиденција или уносе достављене податке и документе у одређене јавне евиденције у складу са законом. Административним поступком се у смислу овог закона не сматрају судски поступци и поступци које спроводе имаоци јавних овлашћења поверених од стране суда, поступци који проистичу из радног односа у органу, као и поступци који се покрећу на захтев органа, а које спроводи други орган;

2) Регистар јесте јединствена, централизована, електронски вођена евиденција о поступцима који се спроводе у Републици Србији, и административним захтевима за пословање и непореским приходима, а у коју се подаци уносе и чувају у складу са овим законом и подзаконским актима донетим на основу овог закона;

3) Обвезник уписа, односно ажурирања података у Регистру (у даљем тексту: обвезник уписа) је орган на републичком, односно покрајинском, односно локалном нивоу у чијој је надлежности израда нацрта, односно предлога прописа када предлагач прописа није Влада, а којим се уређује поступак;

4) Административни захтеви су услови које привредни субјекти и остали пружаоци услуга треба да испуњавају у складу са правним системом Републике Србије да би несметано обављали пословање, као и пословно настањивање;

5) Јединствена евиденција непореских прихода (у даљем тексту: Евиденција) представља јединствено место на коме се налазе информације о непореским приходима који се наплаћују физичким или правним лицима за коришћење јавних добара или за пружање јавних услуга, у складу са законом који уређује буџетски систем;

6) обвезник уписа, односно ажурирања података у евиденцији (у даљем тексту: обвезник уписа у евиденцију) је орган на републичком, односно покрајинском, односно локалном нивоу у чијој је надлежности израда нацрта односно предлога прописа када предлагач прописа није Влада, а којим се уређује непорески приход.

Изузетно од става 1. тачка 3) овог члана, обвезник уписа републичких административних такси, односно накнада за коришћење јавних добара, као и усклађених динарских износа, њихових измена и укидања у Регистру, увек је орган у чијој је надлежности израда нацрта, односно предлога прописа који уређује, односно спроводи поступак у оквиру кога се та такса, односно накнада наплаћује.

Изузетно од става 1. тачка 3) овог члана јединице локалне самоуправе су обвезници уписа података о административним поступцима из своје изворне надлежности независно од тога ко припрема нацрт прописа којим се уређује тај поступак.

Изузетно, обвезник уписа других цена услуга које се не уређују законом који прописује републичке административне таксе су органи који уређују цену услуга или органи који припремају предлог цене услуга које усваја Влада.

Обвезник уписа, односно ажурирања поступака, може у потпуности укључити у упис и ажурирање података о поступку орган који спроводи конкретан поступак.

Изузетно од става 1. тачка 6) обвезник уписа накнада за коришћење јавних добара, односно ажурирања података у Евиденцији увек је орган који спроводи поступак у оквиру кога се накнада за коришћење јавних добара наплаћује.

Изузетно од става 1. тачка 6) овог члана, надлежни орган за израду нацрта закона којим се уређују републичке административне таксе, односно накнаде за коришћење јавних добара, кроз систем доставља измене тих закона у машински читљивом или другом електронском формату надлежном органу за вођење Евиденције, ради ажурирања података о републичким административним таксама, односно накнадама за коришћење јавних добара, које он уноси у Евиденцију и објављује.”

**Члан 3.**

У члану 3. став 1. мења се и гласи:

„Циљ овог закона је уређење успостављања и управљања Регистром и Евиденцијом, који садрже тачне и ажурне податке о поступцима и непореским приходима који се наплаћују у тим поступцима, како би се обезбедиле прецизне и јавно доступне информацијеи успоставила јединствена методологија за њихово стандардизовано, ефикасно и економично вођење, као и електронско плаћање на Порталу еУправа.”

У члану 3. став 2. после речи: „методолошким правилима“ додају се запета и речи: „као и обезбеђивање тачних података у Евиденцији за извршавање електронског плаћања непореских прихода”

**Члан 4.**

У члану 4. став 1. речи: „службе Владе надлежне” замењују речима: „органа надлежног”, а речи у загради: „Служба Владе” замењују речима: „орган надлежан за еУправу”.

У ставу 2. тачка 4) на крају реченице тачка се замењује тачком и запетом.

У ставу 2. после тачке 4) додаје се тачка 4а) која гласи:

„4а) вођење јединствене и ажурне евиденције свих непореских прихода и обезбеђивање података за њихово електронско плаћање.”

У ставу 3. речи: „Служба Владе“ замењују се речима: „Орган надлежан за еУправу”.

**Члан 5.**

У члану 8. став 1. реч: „еУправа” замењује се речју: „Регистра”.

У ставу 2. реч: „еУправа” замењује се речју: „Регистра”.

После става 2. додаје се нови став 3. који гласи:

„На Порталу Регистра доступни су и сви потребни подаци за плаћање непореских прихода из Евиденције.”

Досадашњи став 3. постаје став 4.

**Члан 6.**

У члану 12. после става 8. додаје се нови став 9. који гласи:

„Обвезник уписа уписује непореске приходе преузимајући податке из Евиденције, уколико су ти подаци уписани у Евиденцију.”

Досадашњи став 9. постаје став 10.

У досадашњем ставу 10, који постаје став 11, број: „9” замењује се бројем: „10”.

У досадашњем ставу 11, који постаје став 12, речи: „еУправа, у делу који се односи на Регистар” замењују се речју: „Регистра”.

Досадашњи став 12. постаје став 13.

У досадашњем ставу 13. који постаје став 14. речи: „Јавног предузећа Службени гласник“ замењују се речима: „издавача републичког службеног гласила“.

**Члан 7.**

У члану 14. став 1. у уводној реченици после речи: „Обвезник уписа”, додају се речи: „и обвезник уписа у Евиденцију” , а после речи: „поступка” додаје се запета и речи: „односно непореског прихода”.

У ставу 2. после речи: „Поступак”, додаје се запета и речи: „односно непорески приход у Евиденцији”, а после речи: „тај поступак”, додаје се запета и речи: „односно непорески приход”.

**Члан 8.**

После Главе IV. УПИС У РЕГИСТАР и чл. од 12. до 15, после члана 15. додаје се Глава IVa са чл. од 15а до 15г и Глава IVб са чланом 15д који гласе:

„**IVa ЈЕДИНСТВЕНА ЕВИДЕНЦИЈА НЕПОРЕСКИХ ПРИХОДА**

**Надлежност за успостављање и управљање Евиденцијом**

Члан 15а

Евиденцију успоставља и њоме управља надлeжни орган уз техничку подршку органа надлежног за еУправу.

Евиденција представља саставни део Регистра и састоји се из више појединачних евиденција.

Појединачне евиденције су везане за пропис који чини основ за наплату непореског прихода и за њихово успостављање, управљање и вођење задужени су органи у чијој је надлежности израда нацрта односно предлога прописа када предлагач прописа није Влада, а којим се уређује непорески приход.

Надлежни орган је у обавези да обезбеди техничке услове за успостављање појединачних евиденција из става 3. овог члана.

**Подаци који се уписују у Евиденцију**

Члан 15б

Појединачна евиденција обавезно садржи следеће податке:

1. назив појединачне евиденције;
2. правни основ за наплату непореског прихода из појединачне евиденције;
3. назив органа одговорног за администрирање појединачном евиденцијом;
4. назив органа одговорног за унос непореских прихода;
5. врста непореског прихода;
6. назив примаоца непореског прихода;
7. адреса примаоца непореског прихода;
8. број рачуна на који се врши уплата непореског прихода;
9. датум активације појединачне евиденције;
10. датум почетка примене прописа на коме се темељи појединачна евиденција;
11. ниво приступа појединачној евиденцији;
12. статус појединачне евиденције у погледу њене потпуности, и
13. податке о сваком појединачном непореском приходу из евиденције.

**Подаци који се уписују у Појединачну евиденцију непореских прихода**

Члан 15в

Појединачна евиденција из члана 15а овог закона садржи податке о свим непореским приходима, односно таксама и накнадама које чине њен садржај.

Подаци који се уносе у појединачну евиденцију за сваки појединачни непорески приход су:

1) Општи подаци о непореском приходу, које чине:

(1) врста непореског прихода;

1. идентификациони број непореског прихода;

(3) назив непореског прихода;

(4) назив појединачне евиденције којој непорески приход припада;

(5) Тарифни број таксе;

(6) Тарифни став таксе;

(7) Тарифна тачка таксе;

(8) Тарифна подтачка таксе;

(9) алинеја.

2) Подаци за обрачун висине непореског прихода, који чине:

1. начин утврђивања висине непореског прихода;
2. врста непореског прихода;
3. износ непореског прихода.

3) Подаци потребни за уплату непореског прихода, које чине:

1. назив примаоца;
2. адреса примаоца;
3. сврха плаћања;
4. број рачуна на који се уплата врши.

**Упис и контрола уписа у Евиденцију**

Члан 15г

Обвезник уписа у Евиденцију је у обавези да упише, односно ажурира сваки податак о непореском приходу за који је надлежан у смислу овог закона, у складу са овим законом и у року прописаном овим законом.

Обвезник уписа у Евиденцију решењем именује и разрешава најмање једног администратора појединачне евиденције и без одлагања о томе обавештава надлежни орган, који му обезбеђује услове за отварање појединачне евиденције.

По пријему обавештења из става 2. овог члана, надлежни орган омогућава приступ администратору појединачне евиденције, најкасније у року од три радна дана од дана пријема захтева.

Обвезник уписа у Евиденцију, поред администратора из става 2. овог члана, може да одреди овлашћена лица која врше упис и ажурирање свих непореских прихода из надлежности органа у појединачну евиденцију и о томе обавештава надлежни орган кроз Евиденцију.

Администратор појединачне евиденције из става 2. овог члана је у обавези да благовремено, најкасније у року од три радна дана, обезбеди приступ овлашћеним лицима из става 4. овог члана задуженим за упис, ажурирање или брисање података о непореским приходима, у складу са овим законом.

Администратор из става 2. овог члана врши проверу и потврђивање исправности података уписаних у Појединачну евиденцију.

Овлашћено лице из става 4. овог члана уноси све податке о непореском приходу у појединачну евиденцију.

Администратор из става 2. овог члана може у потпуности преузети улогу овлашћених лица за унос података у појединачну евиденцију и уносити и ажурирати све податке који се уносе о сваком појединачном непореском приходу.

За тачност унетих података у појединачну евиденцију одговара администратор из става 2. овог члана.

Изузетно од ст. 2. и 4. овог члана, јединица локалне самоуправе одређује овлашћена лица својом одлуком или интерним актом из члана 10. став 5. овог закона.

Јединице локалне самоуправе су обвезници уписа података о непореским приходима из своје изворне надлежности, односно свим непореским приходима које наплаћују и утврђују својим актима.

Подаци у Евиденцији и Појединачним евиденцијама морају бити у складу са прописима на којима су засновани.

Даном ступања на снагу, односно примене прописа уколико је одложена примена прописа, односно одредби прописа којим се уређује непорески приход, подаци о непореском приходу постају јавно доступни на Порталу Регистра и користе се за наплату непореских прихода.

Даном престанка важења одредби прописа којим се уређује непорески приход, врши се архивирање података у Евиденцији који се односе на тај непорески приход.

Изузетно, непорески приход се може уносити у Евиденцију преко Регистра уколико није унет на начин прописан чл.15а до 15г овог закона.

Уколико се непорески приход у Евиденцију уноси у складу са ставом 15. овог члана, отвара се појединачна евиденција на основу унетих података, односно допуњава постојећа, а надлежни орган се обраћа органу обвезнику уписа у Евиденцију да приступи именовању администратора и отварању појединачне евиденције, односно потврди унос у већ постојећу.

Начин функционисања Евиденције и ближи садржај, као и поступак уписа, измене уписа и брисања података о непореским приходима, повезивања са Правно-информационим системом Републике Србије који се објављује на интернет странама издавача републичког службеног гласила, као и начин потврђивања исправности података, статуса регистрације непореских прихода и осталих елемената прописаних чл. 15а до 15г овог закона, ближе уређује Влада, на предлог надлежног органа.

**IVб РАЗМЕНА ПОДАТАКА ИЗ РЕГИСТРА**

Члан 15д

У циљу размене и преузимања тачних и ажурних података о административним поступцима и непореским приходима који се спроводе, односно наплаћују од стране органа јавне власти у електронској управи, Регистар се користи и представља изворни регистар, односно изворну службену евиденцију.

Подаци из Регистра из става 1. овог члана воде се у складу са овим законом, док се изворност тих података обезбеђује на основу података из прописа којим се уређују административни поступци и непорески приходи.

Подаци из Регистра преузимају се у:

1) систем електронског плаћања такси и других трошкова за административне поступке и накнада за коришћење јавних добара преко система електронске управе Републике Србије;

2) систем Управе за трезор;

3) Национални спољнотрговински једношалтерски систем.

Други веб портали којима управљају органи јавне управе који пружају услуге, односно информације о услугама, као и други системи електронске управе, односно регистри могу преузимати податке из Регистра из става 1. овог члана у складу са прописима.

Начин преноса података у системе из става 3. овог члана и њихов садржај, ближе уређује Влада, на предлог надлежног органа.”

**Члан 9.**

Обвезници уписа у Евиденцију на републичком нивоу дужни су да изврше упис података о непореским приходима најкасније до 30. јуна 2026. године, а на нивоу покрајине и јединице локалне самоуправе до 31. октобра 2026. године.

**Члан 10.**

Овај закон ступа на снагу осмог дана од дана објављивања у „Службеном гласнику Републике Србије”.